รองนายกรัฐมนตรีและรัฐมนตรีว่าการกระทรวงกลาโหม ยืนยันจะมีการเลือกตั้งเกิดขึ้น ใน 150 วัน
รองนายกรัฐมนตรีและรัฐมนตรีว่าการกระทรวงกลาโหม ยืนยันจะมีการเลือกตั้งเกิดขึ้น ใน 150 วันพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่ผู้บัญชาการทหารบก ออกมาปรามการกระทำของกลุ่มคนอยากเลือกตั้งว่า ก็รู้อยู่แล้วและเจ้าหน้าที่ก็ดูแลอยู่ ทุกอย่างอยู่ในกรอบกฎหมาย ทั้งนี้ กลุ่มดังกล่าว เป็นกลุ่มที่เป็นคนเห็นต่าง แต่ก็ทราบดีอยู่แล้วว่าอย่างไรก็ตามก็จะมีการเลือกตั้งเกิดขึ้นภายใน 150 วัน เพราะกฎหมายลูกออกมาแล้ว เมื่อถามว่าหากการชุมนุมลากยาวออกไป จะส่งผลกระทบต่อการเชิญแขกมาร่วมงานพระราชพิธีหรือไม่ พลเอก ประวิตร กล่าวว่าไม่ลาก ลากไม่ได้ และทุกครั้งที่มีการชุมนุมก็จะต้องขออนุญาตซึ่งเป็นการขออนุญาตแบบวันต่อวัน ซึ่งมีกฎหมายคอยดูแลอยู่ ไม่ต้องห่วง พลเอก ประวิตร ยังกล่าวด้วยว่า ยังมีคนบางส่วนที่อยากให้มีการเลือกตั้งหลังงานพระราชพิธี ซึ่งก็เป็นความเห็นที่แตกต่างกันออกไป พร้อมย้ำว่าอย่างไรก็ต้องมีการเลือกตั้งเกิดขึ้นก่อน 150 วันอยู่แล้ว เพราะจะเป็นไปไม่ได้เลย เนื่องจากมีกฎหมายลูกออกมาแล้ว ส่วนพระราชกฤษฎีกาการเลือกตั้งก็รอให้ประกาศในราชกิจจานุเบกษาก่อน คาดว่าในเวลาอันใกล้นี้ซึ่งจะมีการกำหนดวันเลือกตั้งต่อไป ซึ่งก็ต้องให้เวลาคณะกรรมการการเลือกตั้งบ้าง